ኢትዮጵያ ሽብርተኝነትን ለመዋጋት ከዓለም አቀፉ ማህበረሰብ ጋር መስራቷን ትቀጥላለች -የውጭ ጉዳይ ሚኒስቴር
ኢትዮጵያ ሽብርተኝነትን ለመዋጋት ከዓለም አቀፉ ማህበረሰብ ጋር በትብብር መስራቷን እንደምትቀጥል  የውጭ ጉዳይ ሚኒስቴር አስታወቀ።''አሸባሪነትን ለመከላከል አለም አቀፋዊ ጥምረት'' በሚል መሪ  ሀሳብ አሸባሪውን አይ.ኤስን ለመዋጋት የተቋቋመ ዓለም አቀፍ ጥምረት ጉባኤ በአሜሪካ ዋሽንግተን ከተማ በመካሄድ ላይ ነው።በጉኤው ላይ የተሳተፉት ሚኒስትሩ ዶክተር ወርቅነህ ገበየሁ ኢትዮጵያ ሽብርተኝነትን ለመዋጋት ከሌሎች አገሮችና ዓለም አቀፍ ድርጅቶች ጋር ተባብራ እንደምትሰራ  መናገራቸውን የሚኒስቴሩ ቃል አቀባይ ጽህፈት ቤት በላከው መግለጫ አስታውቋል።በመገለጫው እንደተመለከተው ሚኒስትሩ ''አሸባሪነት የተወሰኑ አገራት ችግር ብቻ ሳይሆን  የሰው ልጅ ሁሉ ጠላት በመሆኑ አለም አቀፉ ማህበረሰብ በጋራ ሊታገለው የሚገባው ጉዳይ ነው'' ብለዋል።ከሁለት ዓመት በፊት 30 ኢትዮጵያውያን አይ.ኤስ.አይ.ኤስ በተባለው የሽብር ቡድን በአሰቃቂ ሁኔታ በሊቢያ ህይወታቸውን ማጣታቸውን  ሚኒስትሩ አስታውሰዋል።አሸባሪነትን ለመከላከል የሚደረግ ጥምረት በተለያዩ አገራት ድንበር አካባቢ የሚደረገውን የአሸባሪዎችን እንቅስቃሴ እና ግንኙነትን በመቆጣጠር ረገድ ልምድ ለመለዋወጥና በደህንነት ጉዳዮች ላይ አቅም ለመገንባት እገዛ እንደሚያደርግም ገልጸዋል።ዓለም አቀፉ ጥምረት እንደ አውሮፓዊያን አቆጣጠር  በ2014  አይ.ኤስ የተባለውን የአሸባሪ ቡድን ለማጥፋት የተቋቋመ ሲሆን፤ ዘጠኝ የአፍሪካ አገራትን ጨምሮ 72 አገራትን ያቀፈ ጥምረት ነው (ኢዜአ) ። 